ไฟแนนซ์ทูเดย์
...ยิ่งลักษณ์ ชินวัตร นายกรัฐมนตรี ออกมาเรียกความเชื่อมั่นให้ธนาคารอิสลามแห่งประเทศไทย (ไอแบงก์) ให้ผู้ฝากเงินไม่ต้องตื่นกลัวถอนเงินหนีออกจากแบงก์ เพราะมี พ.ร.บ.คุ้มครองเงินฝากดูแลผู้ฝากเงินอยู่ กลายเป็นเรื่องผิดคิว เพราะ พ.ร.บ.คุ้มครองเงินฝากดูแลแต่ผู้ฝากเงินธนาคารพาณิชย์ ไม่ได้ดูแลผู้ฝากเงินแบงก์รัฐ
28 ก.พ. 2556

...ยิ่งลักษณ์ ชินวัตร นายกรัฐมนตรี ออกมาเรียกความเชื่อมั่นให้ธนาคารอิสลามแห่งประเทศไทย (ไอแบงก์) ให้ผู้ฝากเงินไม่ต้องตื่นกลัวถอนเงินหนีออกจากแบงก์ เพราะมี พ.ร.บ.คุ้มครองเงินฝากดูแลผู้ฝากเงินอยู่ กลายเป็นเรื่องผิดคิว เพราะ พ.ร.บ.คุ้มครองเงินฝากดูแลแต่ผู้ฝากเงินธนาคารพาณิชย์ ไม่ได้ดูแลผู้ฝากเงินแบงก์รัฐ
เรื่องนี้นอกจากทำให้นายกฯ เสียหน้าเล็กน้อยแล้ว ความเชื่อมั่นของไอแบงก์ยังทรุดฮวบลงอีก เพราะผู้นำยังงง ผู้ตามก็เลยมึน เพราะแทนที่จะเดินหน้าแก้ปัญหาแบงก์ แต่กลับต้องมานั่งแก้ต่างให้นายกฯ ไม่ให้เสียหน้า
...เริ่มตั้งแต่ กิตติรัตน์ ณ ระนอง รองนายกรัฐมนตรีและ รมว.คลัง ออกมาระบุว่า นายกรัฐมนตรีบอกว่ารัฐบาลดูแลผู้ฝากเงินของไอแบงก์ ดีกว่า พ.ร.บ.คุ้มครองเงินฝากดูแลผู้ฝากเงินธนาคารพาณิชย์เสียอีก ก็แล้วทำไมไม่บอกแต่แรกว่ารัฐบาลค้ำประกันเงินฝากแบงก์รัฐทุกบาท ทุกสตางค์แค่นั้นก็หมดเรื่อง
...ธานินทร์ อังสุวรังษี กรรมการผู้จัดการไอแบงก์ ที่นายกรัฐมนตรีส่งมา ออกมาแก้ต่างให้นายกฯ ว่า ที่นายกฯ พูดผิดเป็นความผิดผมเอง แต่ก็ไม่ได้อธิบายขยายความว่าที่มาที่ไปเป็นอย่างไร จึงทำให้ถูกมองว่ายอมตายแทนนายมากกว่า
...แม้ว่าจะมีคนมาสมัครเป็นกรรมการผู้จัดการเอสเอ็มอีแบงก์ถึง 9 คน แต่กรรมการสรรหาก็ยังไม่กล้าเดินหน้าต้องรอฟังสัญญาณจากฝั่งการเมือง ว่าจะให้เดินหน้าต่อหรือให้ล้มการสรรหา
แต่ที่แน่ๆ ทนุศักดิ์ เล็กอุทัย รมช.คลัง กำกับดูแลเอสเอ็มอีแบงก์ สายตรงถึงคณะกรรมการสรรหาแล้ว ว่าการเลือกเอ็มดีใหม่ขอมีส่วนเข้าไปช่วยคัดกรองว่าใครมีความเหมาะสม ซึ่งอาจจะทำให้เกิดการงัดข้อกับการเมืองฟากฝั่งกระทรวงอุตสาหกรรมที่ต้องการส่งคนใกล้ชิดของตัวเองมานั่งเหมือนกัน